b'\n_START_ARTICLE_\nNidos uostas\n_START_SECTION_\nIstorija\n_START_PARAGRAPH_\nNidos tarptautinis keleivinis uostas yra Nidos pietin\xc4\x97je dalyje, istorinio Atragio kaimo teritorijoje. Tai seniausia Nidos dalis, geriausiai i\xc5\xa1laik\xc4\x97 grie\xc5\xbet\xc4\x85 sta\xc4\x8diakamp\xc4\x99 plano strukt\xc5\xabr\xc4\x85, taisykling\xc4\x85 gatvi\xc5\xb3 tinkl\xc4\x85, vientis\xc4\x85 apstatym\xc4\x85._NEWLINE_XIX a. pabaigoje Nidos gyvenviet\xc4\x97je buvo \xc4\xafrengtas \xc5\xbevej\xc5\xb3 uostas, v\xc4\x97liau garlaivi\xc5\xb3 prieplauka. Sovietme\xc4\x8diu ple\xc4\x8diant \xc5\xbevejybos baz\xc4\x99 ir tvarkant uosto prieigas, buvo nugriautas vie\xc5\xa1butis, muitin\xc4\x97s pastatai, dalis sen\xc5\xb3j\xc5\xb3 \xc5\xbevej\xc5\xb3 sodyb\xc5\xb3. Liko tik uostas su \xc5\xbevej\xc5\xb3 prieplauka ir gamybine \xc5\xbeuvies apdorojimo baze._NEWLINE_Nidos keleivinis uostas buvo prad\xc4\x97tas formuoti 1975\xe2\x80\x931976\xc2\xa0m., kai Nidoje prie esamo \xc5\xbevej\xc5\xb3 uosto buvo pastatyta prieplauka, 1991\xc2\xa0m. \xc4\xafrengtas antras molas, taip suformuojant akvatorij\xc4\x85 keleivini\xc5\xb3 laiv\xc5\xb3 \xc5\xa1vartavimui._NEWLINE_Nidos keleiviniam uostui LR Vyriausyb\xc4\x97s nutarimu 1999\xc2\xa0m. buvo suteiktas tarptautinio vidaus vanden\xc5\xb3 uosto statusas, priimtas nutarimas \xc4\xafsteigti Nidos keleiviniame uoste pasienio kontrol\xc4\x97s punkt\xc4\x85. Nidos keleivinio uosto pasienio kontrol\xc4\x97s punkto teritorijos ribos buvo patvirtintos 2000\xc2\xa0m.\n_START_SECTION_\nPrieplaukos\n_START_PARAGRAPH_\nNidos uostas turi dvi pagrindines prieplaukas: \xc5\xbevejybin\xc4\x99 (anks\xc4\x8diau buvusi keleivin\xc4\x97) ir keleivin\xc4\x99. \xc5\xbdvejybin\xc4\x97s prieplaukos gylis siekia 2,8\xe2\x80\x933\xc2\xa0m centrin\xc4\x97je prieplaukos dalyje ir nukrenta iki 1\xc2\xa0m gylio \xc5\xa1iauriniame mole. Keleivin\xc4\x97s prieplaukos plotis siekia 25\xc2\xa0m, o gylis 3\xc2\xa0m. Raudona laivavedybos \xc5\xa1viesa \xc5\xa1vie\xc4\x8dia nuo rytinio molo, o \xc5\xbealia nuo vakarinio, \xc5\xbealias pl\xc5\xabduras turi b\xc5\xabti paliekamas de\xc5\xa1in\xc4\x97je pus\xc4\x97je. \xc4\xaeplaukimas i\xc5\xa1 Kur\xc5\xa1i\xc5\xb3 mari\xc5\xb3 yra 256\xc2\xb0._NEWLINE_I\xc5\xa1 viso uoste vienu metu gali b\xc5\xabti prisi\xc5\xa1vartavusios 40\xe2\x80\x9360 jacht\xc5\xb3. Jachtoms nebetelpant \xc4\xaf pagrindin\xc4\x99 keleivin\xc4\x99 prieplauk\xc4\x85, jos gali b\xc5\xabti leid\xc5\xbeiamos ir \xc4\xaf \xc5\xbevejybin\xc4\x99.\n_START_SECTION_\nRekonstrukcija\n_START_PARAGRAPH_\nNuo 2005\xc2\xa0m. vyksta Nidos uosto rekonstrukcijos projekto rengimas ir vykdymas. Projekte dalyvauja Nidos tarptautinis vidaus vanden\xc5\xb3 uostas, Juodkrant\xc4\x97s \xc5\xbevejybinis uostas ir Krynica Morska uostas Lenkijoje. Projekto tikslas\xc2\xa0\xe2\x80\x93 abipus\xc4\x97s sienos erdv\xc4\x97s pl\xc4\x97tra statant ir modernizuojant uostus. Projekt\xc4\x85 finansuoja Europos S\xc4\x85junga._NEWLINE_Uoste planuojama padaryti daugiau vietos laivams, \xc4\xafrengti du plaukiojan\xc4\x8dius pontoninius pirsus. Rekonstrukcijai ma\xc5\xbeiausiai reikia 5,5 milijon\xc5\xb3 lit\xc5\xb3. Kult\xc5\xabros paveldo departamentas taip pat reikalauja rekonstruoti \xc5\xa1iuo metu apleist\xc4\x85 sovietin\xc4\xaf \xc5\xbeuvininkyst\xc4\x97s \xc5\xabkio pastat\xc4\x85 \xc5\xa1alia uosto._NEWLINE_2012\xc2\xa0m. Nidos uosto rekonstrukcijai skirt\xc5\xb3 Europos S\xc4\x85jungos l\xc4\x97\xc5\xa1\xc5\xb3 nebuvo galima panaudoti d\xc4\x97l to, kad vandens teritorija palei Kur\xc5\xa1i\xc5\xb3 mari\xc5\xb3 pakrant\xc4\x99 ne\xc4\xaf\xc4\x97jo \xc4\xaf Neringos savivaldyb\xc4\x97s teritorines ribas. LR Seimas skubos tvarka \xc4\x97m\xc4\x97si svarstyti savivaldyb\xc4\x97s teritorijos rib\xc5\xb3 pl\xc4\x97tim\xc4\x85. 2012\xc2\xa0m. rugs\xc4\x97jo 26 d. LR Seimas patikslino Neringos, Klaip\xc4\x97dos miesto, Klaip\xc4\x97dos rajono ir \xc5\xa0ilut\xc4\x97s rajono savivaldybi\xc5\xb3 teritorij\xc5\xb3 ribas, pri\xc4\x97m\xc4\x99s tai reglamentuojan\xc4\x8dio \xc4\xafstatymo pataisas. Neringos, Klaip\xc4\x97dos miesto, Klaip\xc4\x97dos rajono ir \xc5\xa0ilut\xc4\x97s rajono savivaldybi\xc5\xb3 teritorij\xc5\xb3 ribos patikslintos i\xc5\xa1ple\xc4\x8diant Neringos savivaldyb\xc4\x97s teritorij\xc4\x85 Kur\xc5\xa1i\xc5\xb3 mariose. Tokiu b\xc5\xabdu pa\xc5\xa1alintos kli\xc5\xabtys \xc4\xafregistruoti sklypus apie uosto statinius, kit\xc4\x85 nekilnojam\xc4\x85j\xc4\xaf turt\xc4\x85, taip pat suteikiant adresus. Tai leis \xc4\xafgyvendinti Nidos tarptautinio keleivinio uosto detaliojo plano sprendinius, savivaldybei bus sudarytos platesn\xc4\x97s galimyb\xc4\x97s dalyvauti Europos S\xc4\x85jungos finansuojamuose projektuose. Neringos savivaldybei perduota 3,170 ha \xc5\xa0ilut\xc4\x97s, 1,645 ha Klaip\xc4\x97dos rajono ir 46 ha Klaip\xc4\x97dos miestui priskirt\xc5\xb3 vandens teritorij\xc5\xb3.\n_START_SECTION_\nNidos jachtklubas\n_START_PARAGRAPH_\n\xc4\xaerengtas jachtklubas, leid\xc5\xbeiantis priimti buriuotojus ir i\xc5\xa1 kit\xc5\xb3 valstybi\xc5\xb3, bei \xc4\xafrengti pas\xc5\xb3 ir muitin\xc4\x97s kontrol\xc4\x97s ta\xc5\xa1kai. Yra WC, du\xc5\xa1ai, kavin\xc4\x97s, vie\xc5\xa1bu\xc4\x8diai. Farvateris nuo Smiltyn\xc4\x97s iki Nidos pa\xc5\xbeym\xc4\x97tas sutartiniais \xc5\xbeenklais. Nidos jachtklubuose galima i\xc5\xa1sinuomoti jachtas su \xc4\xafgula. Organizuojamos pramogin\xc4\x97s ekskursijos po Kur\xc5\xa1i\xc5\xb3 marias. Kiekvien\xc4\x85 sezon\xc4\x85 jachtklubas organizuoja sportines regatas._NEWLINE_Nidos jachtklubas rengia Kur\xc5\xa1i\xc5\xb3 mari\xc5\xb3 regat\xc4\x85, Lietuvos \xc4\x8dempionatus visose olimpin\xc4\x97se buriavimo klas\xc4\x97se ir kitose.\n_START_SECTION_\n\xe2\x80\x9eBenai, plaukiam \xc4\xaf Nid\xc4\x85\xe2\x80\x9c\n_START_PARAGRAPH_\nKasmet prie Nidos uosto rengiamas festivalis \xe2\x80\x9eBenai, plaukiam \xc4\xaf Nid\xc4\x85\xe2\x80\x9c. Festivalio scena tradici\xc5\xa1kai statoma \xc5\xa1alia uosto.'